Benedikt fékk kossa og blóm í þakklætisskyni . Mynd : 640.is Benedikt Ó. Sveinsson læknir frá Víkingavatni afhenti á dögunum veglega gjöf til HSN á Húsavík . Benedikt sem var lengi vel sjálfstætt starfandi sérfræðingur í kvenlækningum hætti rekstri stofu sinnar í Reykjavík í lok síðasta árs . Hann ákvað að gefa öll þau tæki , búnað og tól sem tilheyrðu stofunni hans til HSN og munu þau leysa eldri tæki þar af hólmi . Benedikt segist alltaf hafa haft taugar til svæðisins og hafi því haft samband við Ásgeir Böðvarsson , yfirlækni sjúkrasviðs HSN og spurt hvort hann mætti ekki senda tækin þangað . Benedikt starfaði við Sjúkrahúsið á Húsavík árin 1978 - 1980 og aftur um skamma stund árið 2006 . Við afhendinguna sagði Ásgeir að það væri ómetanlegt fyrir stofnunina að eiga slíka hauka í horni , hvort sem það væru styrktarfélög , góðmenni út í bæ eða stórmenni úr Kelduhverfinu . Benedikt sagði í samtali við RÚV að honum fyndist táknrænt að gera þetta svona og honum fyndist eðlilegt að þau fengju að njóta afrakstursins af hans 25 ára vinnu hans í ljósi tauganna sem hann bæri til staðarins . Honum finnst gott að geta rifið þetta upp og gert sjúkrahúsið nútímalegt . Tækin munu nýtast kvensjúkdómalækni sjúkrahússins en einnig þvagfæraskurðlækni og við mæðravernd .